P6_TA(2007)0212

Punerea în practică a cunoştinţelor: o strategie de inovare extinsă pentru UE

Rezoluţia Parlamentului European din 24 mai 2007 privind comunicarea intitulată "Punerea în practică a cunoştinţelor: o strategie de inovare extinsă pentru Europa" (2006/2274(INI))

Parlamentul European,

- având în vedere Comunicarea Comisiei intitulată "Punerea în practică a cunoştinţelor: o strategie de inovare extinsă pentru UE" (COM(2006)0502),

- având în vedere Comunicarea Comisiei intitulată "Investiţii în cercetare: un plan de acţiune pentru Europa" (COM(2003)0226),

- având în vedere Comunicarea Comisiei privind punerea în aplicare a Programului de la Lisabona a Comunităţii, intitulată "Mai multă cercetare şi inovare - Investiţii pentru creştere şi ocuparea forţei de muncă: o abordare comună" (COM(2005)0488) şi documentele de lucru aferente ale Comisiei: (SEC (2005)1253 şi SEC(2005)1289),

- având în vedere raportul din 20 ianuarie 2006 al grupului independent de experţi privind cercetarea, dezvoltarea şi inovarea, constituit în urma reuniunii la nivel înalt de la Hampton Court din 27 octombrie 2005, intitulat "Crearea unei Europe inovatoare" (aşa numitul "raport Aho"),

- având în vedere concluziile Preşedinţiei Consiliului European de la Lisabona, din 23 şi 24 martie 2000, care prevăd transformarea Uniunii Europene în cea mai competitivă şi mai dinamică economie bazată pe cunoaştere din lume, şi concluziile Preşedinţiei Consiliului European de la Bruxelles din 22 şi 23 martie 2005, şi din 23 şi 24 martie 2006,

- având în vedere concluziile celei de-a 2769-a reuniune a Consiliului pentru competitivitate din 4 decembrie 2006,

- având în vedere Comunicarea Comisiei la Consiliul European de primăvară intitulată "Cooperarea pentru creştere şi locuri de muncă - Un nou început pentru strategia de la Lisabona" (COM(2005)0024),

- având în vedere Comunicarea Comisiei intitulată "Acţiuni comunitare pentru creştere şi ocuparea forţei de muncă: Programul comunitar de la Lisabona" (COM(2005)0330),

- având în vedere Comunicarea Comisiei intitulată "Punerea în aplicare a Programului comunitar de la Lisabona: Finanţarea creşterii IMM-urilor — promovarea valorii adăugate europene" (COM(2006)0349),

- având în vedere programele de reformă naţională (PRN) prezentate de către statele membre, rapoartele din toamna 2006 ale statelor membre privind punerea în aplicare a PRN, şi evaluarea acestor PRN de către Comisie, în raportul său anual de progrese (COM(2006)0816),

- având în vedere Recomandarea 2005/601/CE a Consiliului din 12 iulie 2005 privind orientările generale ale politicilor economice ale statelor membre şi ale Comunităţii (2005-2008) [1] şi Decizia 2005/600/CE a Consiliului din 12 iulie 2005 privind liniile directoare ale politicilor de ocupare a forţei de muncă ale statelor membre [2], care, împreună, constituie "liniile directoare pentru creştere şi locuri de muncă",

- având în vedere Decizia nr.1982/2006/CE a Parlamentului European şi a Consiliului din 18 decembrie 2006 privind al şaptelea program-cadru al Comunităţii Europene pentru cercetare, dezvoltare tehnologică şi activităţi demonstrative (2007-2013) [3] (FP7),

- având în vedere Decizia nr.1639/2006/CE a Parlamentului European şi a Consiliului din 24 octombrie 2006 de stabilire a unui program-cadru pentru inovaţie şi competitivitate (2007-2013) [4],

- având în vedere propunerea de regulament al Parlamentului European şi al Consiliului de înfiinţare a Institutului European de Tehnologie (COM(2006)0604),

- având în vedere propunerea de regulament al Consiliului privind brevetul comunitar (COM(2000)0412) şi textul respectiv revizuit de Preşedinţie,

- având în vedere cadrul comunitar al ajutoarelor de stat pentru cercetare, dezvoltare şi inovare [5] şi Comunicarea Comisiei intitulată "Către o utilizare mai eficientă a stimulentelor fiscale în favoarea cercetării şi dezvoltării" (COM(2006)0728),

- având în vedere documentul de lucru al serviciilor Comisiei, intitulat "Raportul 2006 privind competitivitatea europeană" (SEC(2006)1467) şi Comunicarea Comisiei intitulată "Reforme economice şi competitivitate: principalele mesaje ale raportului 2006 privind competitivitatea europeană" (COM(2006)0697),

- având în vedere "Sistemul de indicatori ai inovării europene 2006", care arată clar că SUA şi Japonia continuă să fie înaintea UE în acest domeniu,

- având în vedere "Perspectivele OCDE asupra ştiinţei, tehnologiei şi industriei, ed. 2006",

- având în vedere Rezoluţia sa din 5 iulie 2006 privind punerea în aplicare a Programului comunitar de la Lisabona: mai multă cercetare şi inovare — Investiţii pentru creştere şi ocuparea forţei de muncă: o abordare comună [6],

- având în vedere rezoluţia sa din 12 octombrie 2006 privind viitoarea politică de brevetare în Europa [7],

- având în vedere Rezoluţia sa din 15 martie 2006 privind contribuţia Consiliului European de primăvară 2006 privind Strategia de la Lisabona [8],

- având în vedere raportul grupului de experţi din iulie 2004, intitulat "Perfecţionarea instituţiilor în vederea transferului de tehnologie de la ştiinţă la practică",

- având în vedere avizul de iniţiativă al Comitetului Economic şi Social European, intitulat "Investiţiile în cunoaştere şi inovare" (CESE 40/2007, INT/325),

- având în vedere iniţiativa i2010 şi, în special, Comunicarea Comisiei intitulată "Plan de acţiune pentru e-guvernare i2010 - Accelerarea introducerii e-guvernării în Europa în beneficiul tuturor" (COM(2006)0173),

- având în vedere documentul de lucru al Comisiei privind "inovarea în servicii" din noiembrie 2006,

- având în vedere rezoluţia sa din 10 mai 2007 privind contribuţia viitoarea politică regională la consolidarea capacităţilor de inovare ale Uniunii Europene [9],

- având în vedere articolul 45 din Regulamentul său de procedură,

- având în vedere raportul Comisiei pentru industrie, cercetare şi energie, şi avizele Comisiei pentru afaceri economice şi monetare, Comisiei pentru piaţa internă şi protecţia consumatorilor, Comisiei pentru dezvoltare regională şi Comisiei pentru afaceri juridice (A6-0159/2007),

A. având în vedere evoluţia Strategiei de la Lisabona şi, prin urmare, importanţa unei strategii de inovare şi mai extinse în faţa concurenţei mondiale,

B. întrucât diversitatea prin inovare este una din căile prin care UE poate răspunde provocărilor globalizării,

C. întrucât atât transferul rezultatelor şcolare, în special către întreprinderile mici şi mijlocii (IMM), cât şi disponibilitatea rezultatelor din cercetare, în special pentru inovaţiile cu o dimensiune socială, ar trebui accentuate şi întrucât concentrarea geografică a platformelor de inovare ar trebui abordată în aşa fel încât să utilizeze abilităţile şi diversitatea din diferite regiuni ale UE,

D. întrucât vastele cunoştinţe ştiinţifice specializate colectate în centrele de cercetare ale UE nu sunt suficient exploatate,

E. întrucât mediul de lucru în domeniul de susţinere a inovării nu este competitiv şi îi lipsesc condiţiile de transparenţă şi corectitudine pentru toţi actorii care desfăşoară activităţi de inovare, inclusiv întreprinderile inovatoare mici şi centrele tehnologice inovatoare,

F. întrucât abordarea convenţională a inovării, care combină "încurajarea tehnologică" şi "atracţia cererii", nu este suficientă în sine şi necesită promovarea simultană a condiţiilor de piaţă favorabile pentru a crea un mediu de reglementare care determină inovarea,

G. întrucât o piaţă internă care funcţionează bine, susţinută de Directiva 2006/123/CE a Parlamentului European şi a Consiliului din 12 decembrie 2006 privind serviciile pe piaţa internă [10], creează un mediu favorabil pentru inovare, printr-o concurenţă sporită într-o zonă economică mai extinsă şi mai stabilă, atrăgând investiţii mai mari şi încurajând mobilitatea lucrătorilor,

H. întrucât pe piaţa unică continuă să existe bariere în calea mobilităţii bunurilor, a serviciilor şi a forţei de muncă, privând firmele europene de scara necesară pentru a valorifica investiţiile în cercetare şi inovare,

I. întrucât obiectivul principal al inovării rezidă în consolidarea competitivităţii UE şi într-o mai bună calitate a vieţii cetăţenilor săi,

J. întrucât principiul excelenţei, care este indicat în special pentru sprijinirea cercetărilor ştiinţifice prioritare de vârf, împiedică existenţa unei concurenţe normale în domeniul de susţinere a inovării şi nu le permite micilor actori (întreprinderile inovatoare, centrele inovatoare şi tehnologice, centrele de cercetare) să acceseze programele de sprijin,

K. întrucât inovarea permite, de asemenea, şi menţinerea sectoarelor tradiţionale,

L. având în vedere rolul inovării în elaborarea modelelor sociale ale statelor membre,

M. întrucât inovarea poate avea o contribuţie la integrarea grupurilor sociale, precum persoanele cu handicap,

N. întrucât bunurile, serviciile şi procesele reprezintă un potenţial de inovare subexploatat al UE,

O. având în vedere importanţa sprijinului instituţional în procesul de gestionare a cunoştinţelor în materie de inovare şi drepturi de autor,

P. având în vedere finanţarea politicii de inovare şi importanţa crescută acordată achiziţiilor publice şi parteneriatelor public-privat,

Q. întrucât educaţia, inclusiv învăţământul interdisciplinar ce cuprinde domenii care interferează cu domenii de cunoaştere tradiţională constituie o condiţie a inovării şi întrucât inovarea ar trebui să fie parte integrantă din programele educaţionale la toate nivelurile de predare,

R. întrucât învăţarea continuă poate contribui la dezvoltarea cunoştinţelor în materie de inovare, iar promovarea societăţii informaţionale contribuie la evitarea marginalizării pe piaţa muncii,

S. întrucât stabilirea de standarde şi norme de calitate europene în ceea ce priveşte prima fază de dezvoltare a unor produse şi servicii de nouă generaţie poate fi o sursă de inovare,

T. întrucât FP7 ar trebui să favorizeze crearea unui spaţiu european al cercetării consolidat şi extins, axat pe misiuni concrete şi precise,

U. întrucât definiţiei inovării din "Manualul de la Oslo" al OCDE i s-a atribuit o interpretare largă şi definiţia respectivă devine standardul utilizat în instituţiile Comunităţii,

1. salută propunerea Comisiei de a lansa o nouă iniţiativă de încurajare a pieţelor-pilot în scopul facilitării comercializării unor noi produse şi servicii inovatoare în domeniile în care Uniunea Europeană poate deveni lider la nivel mondial; consideră că noua iniţiativă privind piaţa pilot, care trebuie să se concentreze în special pe crearea şi comercializarea de noi produse şi servicii inovatoare, trebuie lansată mai ales în domeniile în care există o cerere potenţială ridicată, garantând totodată că regiunile mai puţin dezvoltate nu sunt lăsate în urmă;

2. subliniază, la conceperea politicilor de susţinere a inovării, importanţa orientării spre inovare în sensul mai larg, astfel încât să se includă atât sectorul serviciilor, inclusiv turismul, cât şi inovarea non-tehnologică, cu alte cuvinte inovarea în domeniul marketingului şi al organizaţiei; aprobă în totalitate concluziile Consiliului pentru competitivitate din 4 decembrie 2006, care solicită Comisiei să elaboreze orientări politice cu privire la inovarea în domeniul serviciilor şi la inovarea non-tehnologică şi solicită Comisiei să implice în special organizaţiile care reprezintă întreprinderile mici şi industriile artizanale în aceste deliberări;

3. observă că, deşi întreprinderile mici şi mijlocii, grupările şi cooperarea dintre organizaţii, întreprinderi, universităţi şi centre de cercetare joacă un rol special în crearea şi punerea în aplicare a unor soluţii inovatoare, inclusiv în sectoarele de tehnologie medie şi joasă, lipseşte sprijinul public sistematic în condiţii transparente; salută, însă, noul cadru pentru ajutorul de stat alocat pentru cercetare, dezvoltare şi inovare, care prevede o serie de măsuri specifice pentru a sprijini activităţile inovatoare ale IMM-urilor;

4. îndeamnă statele membre să revitalizeze companiile europene şi potenţialul de inovare al acestora prin reducerea birocraţiei, îmbunătăţind astfel calitatea reglementărilor şi reducând totodată sarcina administrativă; îşi exprimă convingerea fermă că o reglementare mai bună, în special care să uşureze povara legislativă inutilă pentru IMM-uri, va încuraja condiţiile de piaţă favorabile şi va ajuta la introducerea produselor şi serviciilor inovatoare pe pieţele de referinţă şi va mări, de asemenea, încrederea consumatorilor, încurajând totodată iniţiative precum programul propus Eurostars;

5. salută lansarea strategiei de inovare extinse pentru întreprinderile mici şi microîntreprinderi, al căror potenţial inovator, în special în ceea ce priveşte tehnologia de nivel mediu şi redus şi inovarea non-tehnologică, nu a fost până acum suficient recunoscut şi exploatat; îşi exprimă, însă, regretul pentru faptul că în comunicarea Comisiei mai sus menţionată nu se propun măsuri operaţionale pentru aceste întreprinderi; prin urmare, solicită Comisiei şi Consiliului să îşi integreze caracteristicile şi necesităţile speciale în cele zece priorităţi ale strategiei şi îndeamnă Comisia, în colaborare cu organizaţiile lor reprezentative, să prezinte Consiliului şi Parlamentului un program specific pentru dezvoltarea inovării în sensul larg al termenului în astfel de întreprinderi, oricare ar fi domeniul lor de activitate;

6. subliniază importanţa ştiinţei, tehnologiei şi inovării în domeniul educaţiei şi culturii; subliniază necesitatea introducerii în programele de învăţământ a unor activităţi şi iniţiative destinate să promoveze interesul sporit din partea tinerilor pentru ştiinţă şi inovare; consideră că, în vederea dezvoltării unei societăţi bazate pe cunoaştere care să favorizeze inovarea la nivel european, trebuie să crească volumul şi calitatea cursurilor de învăţare permanentă şi să încurajeze utilizarea tehnologiilor informaţiei şi comunicării (TIC);

7. recomandă Comisiei şi statelor membre să evalueze crearea unui veritabil sistem european de formare continuă, care ar ajuta la consolidarea unei pieţe europene a muncii mai puternice;

8. consideră că este necesar să fie luate măsuri la nivel comunitar, regional şi local pentru creşterea numărului de absolvenţi, în special de sex feminin, în domeniul ştiinţei, ingineriei şi tehnologiei, precum şi în domeniul cercetărilor primare, mai ales prin intermediul Programului Specific "Oameni" care pune în aplicare FP7 prin acordarea de subvenţii, premii şi alte stimulente, şi să se încurajeze femeile în vederea dezvoltării unor activităţi inovatoare, în special prin intermediul unor proiecte de mentorat şi altor forme de sprijin;

9. propune instituirea infrastructurii tehnologice şi ştiinţifice necesare creării de soluţii inovatoare în instituţiile de învăţământ post-universitar existente, în vederea garantării unor perspective de dezvoltare pentru centrele de cercetare; reaminteşte importanţa finanţării infrastructurii fizice şi tehnologice de înaltă calitate în vederea atragerii de investiţii şi a facilitării mobilităţii forţei de muncă;

10. subliniază faptul că procesele inovatoare necesită o organizare teritorială adecvată şi crearea unor noi modele pentru relaţiile dintre întreprinderi, centre de cercetare, universităţi (de exemplu clusters, districte, platforme) şi relevă efectul pozitiv pe care îl poate avea inovarea asupra proceselor organizaţionale; invită statele membre să utilizeze fondurile structurale pentru dezvoltarea unei infrastructuri noi şi consolidarea infrastructurii tehnice existente pentru dezvoltarea inovării sub forma unor centre inovatoare, incubatoare tehnice şi centre de cercetare-dezvoltare în regiunile înzestrate cu suficient potenţial de cunoaştere şi inovare; consideră că o condiţie prealabilă pentru formarea capacităţii inovatoare în UE este accesul liber sau cu costuri mici la o conexiune în bandă largă (broadband), care serveşte la facilitarea dezvoltării întreprinderilor bazate pe cunoaştere; salută eforturile de promovare a transferului de cunoştinţe dintre universităţi şi alte organizaţii publice de cercetare şi industrie;

11. invită statele membre să aibă în vedere şi să pună în aplicare stimulentele fiscale care să încurajeze întreprinderile să investească mai mult în cercetare, dezvoltare şi inovare, inclusiv, dacă este necesar, o analiză structurală a stimulentelor şi mecanismelor existente;

12. invită statele membre să conlucreze cu celeritate pentru a finaliza piaţa internă şi pentru a urmărească încheierea de acorduri politice privind acţiunile legislative şi cele fără caracter legislativ din domeniile în care piedicile încă persistă şi împiedică libera circulaţie a bunurilor, serviciilor, capitalului şi forţei de muncă, privând întreprinderile de valorificarea investiţiilor lor în inovare;

13. consideră că este necesară reducerea barierelor care împiedică libera circulaţie a factorilor de producţie şi a produselor pe piaţa internă, având în vedere că s-ar putea astfel facilita accesul la capitalul de risc şi, totodată, s-ar putea asigura mobilitatea cercetătorilor şi a bunurilor şi serviciilor inovatoare din punct de vedere tehnologic, precum şi un flux mai bun al cunoştinţelor, toate acestea contribuind la dezvoltarea unui autentic spaţiu european al inovării; consideră că ar trebui luate mai mult în considerare soluţiile inovatoare utile, specifice industriei serviciilor, şi consideră că eliminarea în continuare a barierelor din calea liberei circulaţii a produselor, serviciilor şi a capitalurilor, din calea libertăţii de stabilire şi a liberei circulaţii a persoanelor, inclusiv a lucrătorilor, va stimula inovarea;

14. observă efectele pozitive ale existenţei platformelor tehnologice europene (PTE) şi participarea proiectelor EUREKA la astfel de platforme şi solicită statelor membre să susţină aceste platforme şi să încurajeze crearea altor reţele PTE; de asemenea, consideră ca fiind pozitivă pregătirea iniţiativelor tehnologice europene comune în domeniile-cheie pentru inovarea europeană, precum iniţiativa propusă Eurostars, care vor lua forma unor parteneriate public-privat;

15. invită statele membre să stabilească pe o scară a importanţei domeniile pe care le consideră cele mai inovatoare, atât pentru cercetarea şi tehnologia aplicată, cât şi pentru activităţile non-tehnologice precum teoria gestionării sau organizarea birocratică şi să sprijine, pe lângă priorităţile proprii, priorităţile prevăzute de Platformele tehnologice europene în domeniul inovării;

16. invită Comisia să promoveze schimburile de bune practici, identificarea şi schimbul de lecţii învăţate din practici incorecte, pentru a încuraja, în special, mai buna reglementare a iniţiativelor tehnologice comune, bazate pe parteneriate specializate între sectorul public şi cel privat, care ar stimula dezvoltarea inovării şi în regiunile mai puţin dezvoltate ale UE;

17. atrage atenţia Comisiei şi a statelor membre asupra faptului că dacă se creează un Institut european de tehnologie (IET), acesta ar trebui să aibă ambiţia de a investi în parteneriatele dintre instituţiile educaţionale şi de cercetare şi întreprinderi, fiind orientat în principal asupra inovării; consideră, de asemenea, că pe lângă rolul său de coordonare în cadrul triunghiului de inovare, ar trebui să contribuie la stimularea concurenţei în domeniile inovatoare, având astfel o contribuţie semnificativă la transpunerea în practică a potenţialului de inovare al Europei;

18. ia act de constituirea Consiliului de cercetare european şi solicită ca inovarea şi sfera de aplicare practică a proiectelor alese să constituie criterii importante în alegerea temelor de cercetare;

19. consideră că valoarea de 3% din PIB, prevăzută în Strategia de la Lisabona pentru cheltuieli cu cercetarea şi dezvoltarea, trebuie să fie obiectivul minim;

20. înţelege că incertitudinile inerente asociate cercetării şi dezvoltării duc la scăderea disponibilităţii pieţelor financiare de a investi în proiecte de cercetare şi dezvoltare; salută propunerea Comisiei de a dezvolta o facilitate de finanţare pentru partajarea riscurilor în scopul realizării de investiţii în proiecte de cercetare şi dezvoltare cu risc ridicat prin acordarea de împrumuturi şi garanţii;

21. ia act de Programul pentru inovare şi competitivitate care prevede instrumente financiare adecvate, precum şi de comunicarea Comisiei mai sus menţionată privind finanţarea creşterii IMM-urilor, în care sunt formulate măsuri concrete destinate creşterii investiţiilor în capitalul de risc;

22. subliniază faptul că accesul IMM-urilor, al microîntreprinderilor şi al antreprenorilor la resurse este esenţial pentru ridicarea nivelului de cercetare şi dezvoltare, pentru dezvoltarea de noi tehnologii şi introducerea pe piaţă a soluţiilor inovatoare; evidenţiază faptul că trebuie să se stimuleze atât acordarea de fonduri în fazele preliminare, cât şi finanţarea permanentă pe o durată suficient de mare; cu toate acestea, evidenţiază faptul că sistemul actual al capitalului de risc nu îndeplineşte nevoile de finanţare ale grupului ţintă, în special în ceea ce priveşte inovarea non-tehnologică; invită statele membre să utilizeze fondurile publice, inclusiv Fondurile structurale, să lanseze procesul de constituire a fondurilor cu capital de risc sub forma unor parteneriate private-publice în regiunile şi domeniile care au un potenţial inovator şi o bază de cunoştinţe solidă; îndeamnă, de asemenea, Comisia, Banca Europeană de Investiţii (BEI) şi Fondul European de Investiţii (FEI) să dezvolte mijloace adecvate de finanţare prin adaptarea capitalului de risc sau, dacă este necesar, prin proiectarea unor instrumente financiare inovatoare;

23. invită statele membre şi comunităţile locale şi regionale să adopte soluţii inovatoare conforme cu normele de protecţie a mediului în cadrul Programului pentru inovare şi competitivitate şi atrage atenţia, în egală măsură, asupra posibilităţii utilizării ajutorului financiar pentru IMM-uri, precum în Programul Jeremie; încurajează Comisia, statele membre şi autorităţile regionale să folosească surse regenerabile de sprijin financiar pentru cercetare cu orientare inovatoare, cum ar fi sistemul "certificat inovator"; încurajează actorii responsabili pe plan regional să finanţeze din Fondurile structurale şi măsurile experimentale şi, prin urmare, riscante;

24. solicită actorilor responsabili pe plan regional şi local să creeze condiţii favorabile şi să se asigure că promovarea inovării reprezintă un punct central în programele operaţionale şi că o parte importantă a Fondurilor structurale este prevăzută pentru investiţii în cunoaştere, inovare şi formare continuă care, printre altele, vor crea locuri de muncă, vor creşte şansele de angajare şi vor contracara migraţia valorilor şi tendinţele de depopulare; de asemenea, invită statele membre să sprijine acest efort prin investiţii publice în instituţiile de învăţământ superior în vederea promovării talentului;

25. solicită Comisiei să evalueze rezultatele obţinute în urma evaluării calităţii, cantităţii şi aspectelor financiare ale proiectelor şi acţiunilor, astfel încât să se consolideze în timp eficienţa acţiunilor viitoare;

26. se aşteaptă ca o concurenţă sporită, generată de piaţa internă, să încurajeze întreprinderile să acorde o mai mare finanţare cercetării şi inovaţiilor; invită întreprinderile să reinvestească o parte din profiturile lor în cercetare şi în dezvoltare tehnologică;

27. consideră că eco-inovarea joacă un rol important în îmbunătăţirea unor aspecte precum eficienţa energetică, dezvoltarea de surse nepoluante şi sigure (inclusiv surse regenerabile de energie şi energie fosilă ecologică), precum şi în încurajarea competitivităţii europene; UE; din aceste motive, consideră că eco-inovarea trebuie să beneficieze de o atenţie mai mare în politicile naţionale şi în politica UE privind inovarea; în acest sens, UE ar trebui, de asemenea, să aplice abordarea "top runner";

28. subliniază că centrele urbane pot juca un rol important în elaborarea strategiei de inovare pentru o întreagă regiune şi că acestea pot, dacă este cazul, să ia iniţiativa unor proiecte promiţătoare, ca de exemplu exploatarea potenţialului de termo-modernizare şi cogenerare, sau chiar să ia alte iniţiative, precum crearea de parcuri ştiinţifice şi tehnologice;

29. atrage atenţia asupra dificultăţilor cu care se confruntă regiunile mai puţin dezvoltate în ceea ce priveşte atragerea de capital privat pentru investiţii şi solicită statelor membre şi actorilor de la nivel regional şi local o mai mare utilizare a facilităţilor de împrumut acordate de BEI, precum şi promovarea şi consolidarea parteneriatelor public-privat în domeniul măsurilor pentru inovare, acordând o atenţie specială bunelor practici şi rentabilizării banilor publici;

30. subliniază necesitatea consolidării rolului întreprinderilor de forţă directoare principală din spatele inovării şi nu doar de beneficiar al proceselor şi mecanismelor inovatoare;

31. ia act de iniţiativa "Europa INNOVA", care adoptă o abordare mai dinamică a creării şi sprijinirii întreprinderilor inovatoare în sectorul serviciilor;

32. invită Comisia să încurajeze utilizarea reţelelor revizuite ale Centrelor Euro Info şi ale Centrelor Releu pentru Inovare pentru furnizarea de servicii complexe la nivel regional pentru toţi actorii implicaţi în procesul de inovare şi în special inovatorii individuali şi micile companii inovatoare; încurajează organizaţiile sectoriale - precum camerele de comerţ şi alte centre de informare - să se constituie, prin colaborare cu Centrele Euro Info şi cu Centrele Releu pentru Inovare ca "magazine de informaţii complete"; invită Comisia să sprijine rolul pe care îl au organizaţiilor intermediare ce reprezintă IMM-urile de promotori şi consilieri în domeniul inovării, prin dezvoltarea unor măsuri de susţinere a mecanismelor de consiliere elaborate de către aceste organizaţii în acest sens;

33. îndeamnă statele membre să-şi continue eforturile de a reduce toate disparităţile regionale care împiedică crearea unui spaţiu tehnologic şi ştiinţific european;

34. consideră că achiziţiile publice joacă un rol strategic în promovarea de produse şi servicii inovatoare, cu condiţia ca acestea să fie orientate spre crearea unor produse mai eficiente şi mai utile şi furnizarea de servicii organizate raţional şi care valorifică resursele în mod optim; invită statele membre şi autorităţile locale să ia în calcul inovarea autentică la selectarea celor mai bune oferte;

35. salută intenţia Comisiei de a publica orientări pentru a eficientiza utilizarea cadrului legal consolidat privind achiziţiile publice, care nu numai că promovează concurenţa, dar face şi regulile mai flexibile, în felul acesta încurajând acceptarea soluţiilor inovatoare şi a creativităţii;

36. invită Consiliul şi Comisia să îmbunătăţească normele juridice referitoare la aspectele economice ale cercetării şi inovării, pentru a oferi o protecţie mai bună în difuzarea proceselor, a tehnicilor sau a descoperirilor într-un context de deschidere internaţională;

37. ia act de faptul că inovarea în servicii joacă un rol major în economie şi că protecţia proprietăţii intelectuale privind serviciile se limitează deseori în Europa la secretele comerciale; este de părere că întreprinderile mai mici consideră dificilă şi costisitoare negocierea şi aplicarea acordurilor de confidenţialitate şi că acest lucru poate împiedica colaborările cooperative şi strângerea de fonduri;

38. subliniază faptul că eforturile ar trebui concentrate pe facilitarea transferului rezultatelor cercetării către produsele comercializabile, în special pentru IMM-uri (având grijă să nu se neglijeze cercetarea fundamentală) şi consideră că este nevoie de o abordare mai generală, care să echilibreze cooperarea mai strânsă între sectoarele de cercetare şi cele economice cu interesele consumatorilor, ale societăţii civile şi ale mediului înconjurător şi să includă toţi actorii locali (publici şi privaţi); salută intenţia Comisiei de a adopta o comunicare menită să promoveze transferul de cunoştinţe dintre universităţi şi alte organizaţii publice de cercetare şi industrie;

39. afirmă că o protecţie a drepturilor de autor şi sisteme de brevetare fiabile şi rezonabile sunt esenţiale pentru dezvoltarea unei economii şi a unei societăţi inovatoare bazate pe cunoaştere; invită Comisia şi FEI să examineze posibilităţile de a furniza întreprinderilor mici sprijinul financiar adecvat pentru cererile lor de brevetare;

40. invită Comisia să elaboreze, în colaborare cu statele membre, măsuri care să fie alternative şi complementare măsurilor juridice de protecţie a brevetelor, care vor apăra inventatorii şi noile modele de creaţie împotriva şantajului şi abuzului de drept;

41. salută iniţiativele recente întreprinse de Comisie cu privire la accesul liber în vederea promovării răspândirii cunoştinţelor ştiinţifice;

42. invită Comisia şi statele membre să acţioneze în aşa fel încât normele comune care reglementează brevetabilitatea să fie adaptate condiţiilor fiecărui sector în parte;

43. invită Comisia şi statele membre să propună, în cadrul noului brevet european, o procedură pentru eliminarea brevetelor de interes minor, precum şi a brevetelor "inactive";

44. invită Comisia ca, în cooperare cu organismele de standardizare europene, să accelereze ritmul standardizării europene şi să profite în mod eficient de standardele deja existente;

45. îşi exprimă convingerea că stabilirea mai rapidă a unor standarde europene interoperabile va ajuta la dezvoltarea unor pieţe de referinţă, în special în sectorul serviciilor şi al tehnologiilor avansate, şi va contribui la aplicarea acestor standarde la nivel mondial, conferind astfel întreprinderilor europene un avans faţă de alţi actori de pe piaţa internaţională;

46. invită statele membre să încurajeze căutarea consensului în materie de norme europene, având în vedere că o decizie rapidă în acest domeniu este crucială pentru buna funcţionare a pieţei interne a UE, pentru comerţul transfrontalier şi prin urmare pentru rata de recuperare a investiţiilor companiilor în cercetare şi inovare;

47. invită Comisia să încurajeze nu numai adoptarea de standarde europene, ci şi aplicarea acestora, în special prin popularizarea lor la nivelul IMM-urilor, într-o manieră accesibilă; consideră că este necesar ca manualele şi procedurile explicative să fie disponibile în toate limbile oficiale ale UE;

48. salută cooperarea Uniunii Europene cu organismele mondiale de reglementare şi se aşteaptă la o dezvoltare rapidă şi eficientă a inovaţiilor tehnice ca urmare a standardizării;

49. consideră că fragmentarea standardelor la scară mondială nu este de dorit; recomandă Comisiei, statelor membre şi diferitelor organisme de standardizare europene şi internaţionale să ia în calcul o abordare de tip "prioritatea este la nivel internaţional" ori de câte ori este posibil în procesul instituirii de noi standarde;

50. reaminteşte definiţia standardelor deschise adoptată de Comisie, conform căreia (i) standardul este adoptat şi va fi întreţinut de o organizaţie nonprofit, iar dezvoltarea sa permanentă se efectuează ca urmare a unei proceduri decizionale deschise disponibile tuturor părţilor interesate; (ii) standardul a fost publicat, iar documentul cu specificaţiile standardului este disponibil fie gratuit, fie contra unei taxe nominale; (iii) drepturile de autor — posibilele brevete existente — asupra (anumitor părţi ale) standardului sunt disponibile gratuit;

51. este de acord cu Comisia că "politica grupărilor" este o componentă importantă în politica de inovare a statelor membre şi invită actorii, în special cei de la nivel regional şi local, să promoveze aceste grupări, precum şi centrele de inovare şi tehnologie, atât în centrele urbane, cât şi în zonele rurale, astfel încât să se creeze un echilibru între diferitele regiuni; invită statele membre să încurajeze, pe teritoriul lor, crearea unor "regiuni ale cunoaşterii" şi a unor "grupări" şi cooperarea la nivelul UE şi la nivel transfrontalier, şi, de asemenea, să promoveze cooperarea cu experţi din ţări terţe; subliniază, în acest context, importanţa creării unor structuri de guvernare pentru a îmbunătăţi cooperarea între diferiţii actori din cadrul unei grupări şi solicită ca grupările să fie orientate, de asemenea, către activităţi transfrontaliere, folosind în special experienţa Euroregiunilor care deţin structuri transfrontaliere şi reţele sociale în aceste context putând fi consultate şi implicate proiectele şi reţelele EUREKA;

52. ia act de iniţiativa Comitetului Regiunilor de a crea o reţea a regiunilor în cadrul unei platforme interactive de comunităţi teritoriale, având drept obiectiv compararea şi schimbul de experienţe dobândite în cadrul aplicării strategiei Lisabona;

53. invită Comisia să monitorizeze procesele de inovare din regiuni şi să dezvolte indicatori de inovare comuni în UE, care vor demonstra mai bine dorinţa de inovare a statelor membre şi a regiunilor;

54. îndeamnă statele membre să ridice în mod activ profilul carierei ştiinţifice, promovând stimulentele şi premiile actuale precum Descartes, Aristotel şi premiile tinerilor cercetători şi oferind condiţii atractive pentru a atrage cei mai dotaţi şi mai inventivi oameni de ştiinţă în Europa;

55. îndeamnă Comisia, statele membre şi autorităţile regionale să instituie şi să promoveze premii naţionale şi europene pentru inovare;

56. consideră că, pentru o mai largă acceptare publică a bunurilor şi serviciilor rezultate din cercetare, sunt necesare instrumente adecvate de protecţie a consumatorilor care să sporească gradul de securitate şi de încredere;

57. subliniază faptul că inovarea este un mijloc de îmbunătăţire a calităţii vieţii cetăţenilor europeni şi nu un scop în sine; consideră, prin urmare, că, deşi concurenţa şi liberalizarea bunurilor şi serviciilor contribuie la atingerea obiectivului amintit prin intermediul inovării, ele trebuie să fie însoţite de dispoziţii de monitorizare şi de protecţie a consumatorilor, în cazurile în care acest lucru este justificat de apărarea interesului public;

58. consideră că este necesar ca măsurile pentru inovare să fie mai bine promovate prin intermediul campaniilor de informare şi subliniază nevoia de a împărtăşi informaţiile obţinute din proiectele finalizate; în acelaşi timp, recomandă ca procedurile greşite aplicate în proiectele nereuşite să reprezinte lecţii care trebuie învăţate şi să se transmită avertizări în alte regiuni ale Uniunii Europene cu privire la posibilitatea comiterii aceloraşi greşeli;

59. invită Comisia, statele membre, autorităţile locale şi regionale să asigure accesul general la informaţii şi la munca bazată pe TIC, pentru a facilita învăţarea on-line şi telelucrul în general;

60. încredinţează Preşedintelui sarcina de a transmite prezenta rezoluţie Consiliului şi Comisiei, precum şi parlamentelor şi guvernelor statelor membre.

[1] JO L 205, 6.8.2005, p. 28.

[2] JO L 205, 6.8.2005, p. 21.

[3] JO L 412, 30.12.2006, p. 1.

[4] JO L 310, 9.11.2006, p. 15.

[5] JO C 323, 30.12.2006, p. 1.

[6] Texte adoptate, P6_TA(2006)0301.

[7] Texte adoptate, P6_TA(2006)0416.

[8] JO C 291 E, 30.11.2006, p. 321.

[9] Texte adoptate, P6_TA(2007)0184.

[10] JO L 376, 27.12.2006, p. 36.

--------------------------------------------------